คลังจี้จ่ายชาวนาไร่ละพันก.ค.นี้
คลังการันตีแจกเงิน ไร่ละพันรวม 3.7 หมื่นล้าน ถึงมือชาวนาเดือนหน้า
24 มิ.ย. 2559

คลังการันตีแจกเงิน ไร่ละพันรวม 3.7 หมื่นล้าน ถึงมือชาวนาเดือนหน้า
นายสมชัย สัจจพงษ์ ปลัดกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง ได้หารือร่วมกับพล.อ.ฉัตรชัย สาริกัลยะ รมว.เกษตรและสหกรณ์ นายกฤษฎา บุญราช ปลัดกระทรวงมหาดไทย ตัวแทนจากธนาคารเพื่อการเกษตรและสหกรณ์การเกษตร (ธ.ก.ส.) ถึงการจ่ายเงินให้ชาวนาไร่ละ 1,000 บาท และธนาคารเพื่อการเกษตรและสหกรณ์การเกษตร (ธ.ก.ส.) หารือแนวทางการจ่ายเงินช่วยเหลือต้นทุนการเพาะปลูกชาวนาไร่ละ 1,000 บาท ไม่เกินครอบครัวละ 10 ไร่ วงเงิน 3.7 หมื่นล้านบาท ซึ่งจะสามารถจ่ายเงินถึงมือชาวนาในเดือน ก.ค. 2559 นี้เป็นต้นไป
ทั้งนี้ เบื้องต้นที่ประชุมได้สรุปว่า จะแจกเงินให้กับชาวนาที่มีการเพาะปลูกข้าวจริงเท่านั้น โดยจะจ่ายเงินให้ชาวนาก่อนการเพาะปลูก ซึ่งจะต้องมีระบบตรวจสอบการลงทะเบียนใหม่สำหรับชาวนาที่จะเพาะปลูกข้าว เบื้องต้นชาวนาที่เป็นลูกค้าของ ธ.ก.ส.ที่มากู้เงินเพื่อไปใช้เพาะปลูกจะได้รับเงินไร่ละ 1,000 บาท เป็นอันดับแรก
นอกจากนี้ ทางกระทรวงมหาดไทยและกระทรวงเกษตรฯ จะมีการจัดประชาคมในแต่ละตำบล โดยติดรายชื่อชาวนาที่จะได้รับเงินไร่ละ 1,000 บาท ให้รับรู้เป็นการทั่วไป หากไม่มีใครทักท้วงภายใน 15 วัน ก็สามารถไปรับเงินจาก ธ.ก.ส.ได้ทันที
นายสมชัย กล่าวว่า สำหรับชาวนาที่มารับเงินไร่ละ 1,000 บาท จาก ธ.ก.ส. จะต้องทำสัญญายืนยันเงินที่ได้รับไปจะใช้เพื่อการเพาะปลูกข้าวจริง ไม่เช่นนั้นจะต้องรับผิดชอบ ซึ่งทางกระทรวงมหาดไทยกับกระทรวงเกษตรฯ จะพิจารณาว่าจะต้องดำเนินการอย่างไร
ปลัดกระทรวงการคลัง กล่าวว่า มติคณะรัฐมนตรี (ครม.) เห็นชอบให้มีการช่วยเหลือเกษตรกรที่ได้รับความเดือดร้อนผ่าน 4 โครงการ การแจกเงินชาวนาเป็นส่วนหนึ่ง ที่เหลือเป็นการพักชาระหนี้ทั้งต้นและดอกเบี้ย การประกันภัยพืชผล และการฝึกอบรมอาชีพ ซึ่งจะช่วยบรรเทาความเดือดร้อนเกษตรกรได้ระดับหนึ่ง
นายสมศักดิ์ กังธีระวัฒน์ รองผู้จัดการ ธ.ก.ส. กล่าวว่า ถือเป็นการประชุมทำความเข้าใจ ระดับนโยบายเป็นครั้งแรก หลัง ครม.มีมติเรื่องจ่ายเงินให้ชาวนา หลังจากนี้ระดับปฏิบัติการต้องไปหารือเพื่อวางระบบร่วมกัน คาดว่าในช่วงต้นเดือน ก.ค.การวางระบบต่างๆ จะเรียบร้อย โดยขั้นตอนการรับเงินนั้น ชาวนาต้องรับรองตัวเอง ด้วยว่า มีการปลูกข้าวจริงในฤดูการผลิต 2559 นี้
หลังจากนั้นจะมีคณะกรรมการหมู่บ้าน มีตัวแทนจาก อบต. กระทรวงเกษตร และ ธ.ก.ส.ร่วมกันพิจารณารายชื่อของชาวนาที่จะได้เงิน หลังจากนั้นจะออกประกาศให้ทราบ ถ้าไม่มีใครคัดค้าน รายชื่อของชาวนาถูกส่งมาที่ ธ.ก.ส. จากนั้น ธ.ก.ส.จะจ่ายเงินเข้าบัญชีโดยตรงให้กับชาวนา โดยในการตรวจสอบจะมีการสุ่มว่า รายชื่อที่ส่งมานั้นถูกต้องหรือไม่ ธ.ก.ส.พยายามจ่ายเงินให้เร็วที่สุด